**Bernt Nikolai Hulsker** (født 1977) er en norsk tidligere programleder og fotballspiller. Han har spilt for Molde Fotballklubb, Vålerenga Fotball, AIK Fotboll, Idrettsklubben Start og Stabæk Fotball.

Bakgrunn og idrettskarriere
---------------------------

Hulsker er født i Haag, Nederland og har nederlandsk far. Han er oppvokst i Vestnes.

Han var spiss, og startet karrieren sin i moderklubben Vestnes Varfjell IL. Han spilte i årene 1996–1997 for Tomrefjord IL, før han kom tilbake til Vestnes Varfjell IL. Før sesongstart i 1999 meldte han overgang til Sportsklubben Træff der han bare rakk å spille en halv sesong, før han ble kjøpt av Molde Fotballklubb. Han fikk sin debut i Tippeligaen i 1999. 

Han spilte fem og en halv sesong for Molde. Han spilte 114 tippeligakamper, og scoret 31 mål for klubben. I 2005-sesongen gikk han til Vålerenga, og var med å vinne seriemesterskapet samme år. Etter 2005-sesongen gikk han til Stockholms-klubben AIK Fotboll.

Hulsker kom tilbake til Norge etter å ha vært plaget av skader og problemer med å spille seg inn i laget på AIK. Han skulle i utgangspunktet spille ut sesongen 2007/2008 for fotballklubben Start i Kristiansand. På tross av klubbens nedrykk til Adeccoligaen etter 2007-sesongen, skrev Hulsker en treårsavtale med Start.

I første halvdel av 2010 var han utleid til Stabæk. Etter 2010-sesongen la Hulsker opp som fotballspiller.

Media
-----

Etter endt idrettskarriere begynte han sin karriere på tv som fotballreporter på TV-kanalen MAX. Hulsker har stor interesse for teater, musikk og litteratur. I 2008 satte Teatret Vårt i Molde opp familieforestillingen «Vinterdvale», oversatt fra nederlandsk til norsk av Bernt Hulsker. Forestillingen fikk Hedda-pris for beste barne- og ungdomsforestilling.

I 2018 gav han ut boken *Alt fra Hulken*.

Hulsker var fast deltager i nettprogrammet Enkel Servering på VGTV, tidligere kjent som *Foppall*. Han har også deltatt på flere andre VGTV produksjoner som *Ikke lov å le på hytta* og *Av med maska*.

Han deltok i sesong 2 av på *Kompani Lauritzen* på TV 2.

Hulsker var programleder for 2021-sesongen av *Fangene på Fortet* og deltaker i podkasten *Enkel servering,* sammen med Martin Sleipnes og Morten Ramm.

Domfellelse
-----------

Våren 2022 innrømmet Hulsker upassende oppførsel på et serveringssted. Ifølge dørvakten skal Hulsker blant annet ha vist nazihilsen og kalt dørvakten for «neger». Sistnevnte ble anmeldt som hatefull ytring under straffelovens paragraf 185. Hulsker sykmeldte seg i kjølvannet av hendelsen, og VGTV avsluttet samarbeidet med ham. Den 13. oktober 2022 ble han i Oslo tingrett dømt til 18 dagers betinget fengsel og en bot på 15 000 kroner for dette.

Referanser
----------

1. ↑   transfermarkt.com, Transfermarkt spiller-ID 27640, besøkt 9. oktober 2017[Hentet fra Wikidata]
2. ↑  Veiåker Johansen, Robert (24. april 2021). «– Ingenting er bedre enn en heidundrende latter. Ingenting.». *Aftenposten* **(norsk)**. Besøkt 10. juni 2021. «Han tror han har det fra sin nederlandske far Fransiscus...»
3. ↑  Nilsen, Anne Torhild (11. februar 2008). «Hulsker oversatte teaterstykke». *NRK*. Besøkt 21. april 2022.
4. ↑  Heddaprisen (31. mai 2017). «2008». *Heddaprisen* **(norsk)**. Besøkt 6. juni 2023.
5. ↑  «Hulsker om skandalene i sin nye bok: – En ganske sann historie med biografiske element». *www.aftenposten.no*. 17. oktober 2018. Besøkt 15. november 2021. «Slåsskamper, skjellsord og seks-og-nitti. Bernt Hulsker utleverer både seg sjøl og en rekke fotballvenner i sin bok «Alt fra Hulken».»
6. ↑  «Bernt Hulsker». *VGTV* **(norsk)**. Besøkt 15. november 2021.
7. ↑  Solberg, Julie (8. september 2020). «Disse kjendisene skal være med i sesong to av «Kompani Lauritzen»». *Nettavisen* **(norsk)**. Besøkt 15. november 2021.
8. ↑  Jerijervi, Dag Robert. «TV3 henter tilbake «Fangene på fortet»». *kampanje.com*. Besøkt 15. november 2021.
9. ↑  «Enkel Servering». *www.vg.no* **(norsk)**. Besøkt 15. november 2021.
10. ↑  «Hulsker beklaget – dette sier dørvakten som kastet ham ut». *TV 2* **(norsk)**. TV 2. 21. april 2022. Besøkt 26. april 2022.
11. ↑  Ludvig Furu (22. april 2022). «– Vanskelig tema». Dagbladet. Arkivert fra originalen 26. april 2022. Besøkt 26. april 2022.
12. ↑  «Bernt Hulsker ferdig i VGTV». *TV 2* **(norsk)**. TV 2. 2. mai 2022. Besøkt 5. mai 2022.
13. ↑  «Tidligere VGTV-profil Bernt Hulsker dømt for rasisme». *TV 2* **(norsk)**. TV 2. 13. oktober 2022. Besøkt 13. oktober 2022.

Eksterne lenker
---------------

* (en) Bernt Hulsker på Internet Movie Database Rediger på Wikidata

* (no) Bernt Hulsker hos Sceneweb Rediger på Wikidata
* (en) Bernt Hulsker – Transfermarkt Rediger på Wikidata

* (no) Bernt Hulsker – Norges Fotballforbund Rediger på Wikidata

* (en) Bernt Hulsker – FBref Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** BIBSYS **·** Geni **·** VIAF **·** ISNI
 |